NAYRÏR JANAN PʼEQEÑCHÄWIPA | ¿KAWKÏR GOBIERNONSA CORRUPCIONAJJ JAN UTJKI?
Corrupcionajj oraqpachanwa jan waltʼayaski
Corrupcionajja, khitinakatï mä cargonïpki ukanakanwa utji, jukʼampis gobiernonakaw askip thaqasa uk lurapjje sasaw amuyasiwayi. Corrupcionajj khaya 3.500 maranak nayrajja, utj-jjapunïnwa. Ukatwa maynïr juchañchaski ukhajj janipuniw qollqe chilltapjjañamäkiti sasin mä leyejj Biblian qhanañchäna (Éxodo 23:8). Janiw qollqe chilltasakejj corrupción lurapkiti. Cargonïpki uka corrupto jaqenakajja, jan derechonïpki uka qollqe irtapjje ukat kunanakatï jupanakar jan lurañ waktʼki ukanakwa lurapjje, familianakaparu amigonakaparukiw yanaptʼapjje ukat markan qollqepsa jan phenqʼaniw lunthatasipjje.
Corrupcionajj kawkïr organizacionansa utjakispawa, ukampis gobiernonakanwa jukʼamp uñjasi. Uka toqetjja, Transparencia Internacional uka organizacionan Barómetro Global de la Corrupción 2013 sat qellqatapanjja, akham sasaw yatiyapjje: ‘Markachirinakan amuyuparjamajja, politiconaka, policianaka, markankir autoridadanaka, poder legislativo, poder judicial ukanak taypinwa corrupcionajj jukʼamp utji’ sasa. Ukanakat mä qawqha uñjañäni.
ÁFRICA: 2013 maranjja, Sudáfrica markan autoridadanakjam irnaqerinakatjja, mä 22.000 ukhaniw corruptopjjatap layku juchañchatäpjjäna.
SUDAMÉRICA: Brasil markan 2012 maranjja, 25 jaqenakaruw juchañchasïna, jupanakajj partidoparu apoyapjjañapatakejj markan qollqepwa irtapjjatayna. Nayra presidenten yanapiripjam irnaqkatayna ukas uka taypinkarakïnwa.
ASIA: Seúl (Corea del Sur) markanjja, 1995 maranjj mä jachʼa edificiow allthaptasin 502 jaqenakar jiwarayäna. Uka edificio luririnakajja, jan suma materialanakampi lurañataki ukat kuna leyinakatï uta lurañatak utjki ukar jan istʼañatakiw markankir autoridadanakar qollqe chilltapjjatayna, sasaw yatjjatirinakajj sapjjäna.
EUROPA: Asuntos de Interior de la Comisión Europea ukan trabajiri Cecilia Malmström warmejja, ‘Europa toqen corrupcionajj sintëjjewa’ sasaw säna. “Corrupción chhaqañapatakejja, politiconakaw jan lurjjañatak amtapjjañapa, ukampis janiw lurirjamäpkiti” sasaw sarakïna.
Corrupcionajj janipuniw chhaqtayañjamäkiti. Corrupción chhaqtayañ toqet yatjjatata Susan Rose-Ackerman yatichirejja, akham sasaw qellqäna: ‘Kunjamtï gobiernonakajj apnaqapki ukanak mayjtʼayasaw chhaqtayasispa’ sasa. Corrupcionajj janjakipuniw chhaqtayaskaspati sañjamawa, ukampis Biblianjja, janiw chhaqtayasispawa sasakejj siskiti, chhaqtayasiniwa sasaw qhanañchi.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn